กฎกระทรวงการสมทบเงินรางวัลสลากกินแบ่งรัฐบาลตัวเลขสามหลัก พ.ศ. 2567
ประกาศวันที่ 2024-08-30

content: กฎกระทรวง การสมทบเงินรางวัลสลากกินแบ่งรัฐบาลตัวเลขสามหลัก พ.ศ. ๒๕๖๗
content: อาศัยอำนาจตามความในมาตรา ๒๖ วรรคหนึ่ง แห่งพระราชบัญญัติสำนักงานสลากกินแบ่งรัฐบาล พ.ศ. ๒๕๑๗ ซึ่งแก้ไขเพิ่มเติมโดยพระราชบัญญัติสำนักงานสลากกินแบ่งรัฐบาล (ฉบับที่ ๒) พ.ศ. ๒๕๖๒ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ในกฎกระทรวงนี้ “สลากกินแบ่งรัฐบาลตัวเลขสามหลัก” หมายความว่า สลากกินแบ่งรัฐบาลประเภทสมทบเงินรางวัลที่กำหนดหมายเลขให้เลือกจำนวนสามหลัก หมายเลขแต่ละหลักผู้ซื้อสามารถเลือกหมายเลขได้ โดยเลือกจากหมายเลขศูนย์ถึงเก้าเพื่อให้ครบสามหลัก และหมายเลขแต่ละหลักซ้ำกันได้ โดยมีรางวัลตามที่กำหนดไว้ในประกาศ
sectionNo: 2
content: “เงินรางวัล” หมายความว่า เงินที่สำนักงานจัดสรรให้ร้อยละหกสิบจากการจำหน่ายสลากกินแบ่งรัฐบาลตัวเลขสามหลักในแต่ละงวด “เงินรางวัลสมทบ” หมายความว่า เงินรางวัลในงวดที่ไม่มีผู้มีสิทธิเรียกร้องเงินรางวัลซึ่งจะนำไปสมทบเพื่อจ่ายเป็นเงินรางวัลในงวดถัดไป “สำนักงาน” หมายความว่า สำนักงานสลากกินแบ่งรัฐบาล
sectionNo: 3
content: ข้อ ๓ ในการออกรางวัลงวดใด หากรางวัลประเภทใดไม่มีผู้มีสิทธิเรียกร้องเงินรางวัล ให้สำนักงานนำเงินที่จัดสรรไว้เป็นเงินรางวัลสำหรับรางวัลประเภทนั้นไปสมทบเพื่อจ่ายเป็นเงินรางวัลสำหรับรางวัลประเภทเดียวกันในงวดถัดไป โดยให้สมทบได้ไม่เกินหนึ่งงวด ในการออกรางวัลงวดถัดไป
sectionNo: 3
content: หากรางวัลประเภทใดมีเงินรางวัลสมทบแต่ยังไม่มีผู้มีสิทธิเรียกร้องเงินรางวัลอีก ให้สำนักงานนำเงินรางวัลสมทบนั้นนำส่งเป็นรายได้แผ่นดิน
sectionNo: 4
content: ข้อ ๔ ให้ผู้อำนวยการมีหน้าที่บริหารจัดการเงินรางวัลสมทบ
sectionNo: 5
content: ข้อ ๕ คณะกรรมการมีอำนาจวินิจฉัยปัญหาเกี่ยวกับการสมทบเงินรางวัลสลากกินแบ่งรัฐบาลตัวเลขสามหลักตามกฎกระทรวงนี้ คำวินิจฉัยชี้ขาดของคณะกรรมการให้เป็นที่สุด
content: ให้ไว้ ณ วันที่ ๒๘ สิงหาคม พ.ศ. ๒๕๖๗ พิชัย ชุณหวชิร รัฐมนตรีว่าการกระทรวงการคลัง
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๖ วรรคหนึ่ง แห่งพระราชบัญญัติสำนักงานสลากกินแบ่งรัฐบาล พ.ศ. ๒๕๑๗ ซึ่งแก้ไขเพิ่มเติมโดยพระราชบัญญัติสำนักงานสลากกินแบ่งรัฐบาล (ฉบับที่ ๒) พ.ศ. ๒๕๖๒
content: กำหนดให้เงินที่สำนักงานสลากกินแบ่งรัฐบาลจัดสรรไว้เพื่อจ่ายเป็นเงินรางวัลหากการออกรางวัลในงวดใดไม่มีผู้มีสิทธิเรียกร้องเงินรางวัล จะนำเงินที่จัดสรรไว้ไปสมทบเพื่อจ่ายเป็นเงินรางวัลในงวดถัดไปก็ได้แต่ไม่เกินหนึ่งงวด และหากเงินที่ได้นำไปสมทบเพื่อจ่ายเป็นเงินรางวัลในงวดถัดไปไม่มีผู้มีสิทธิเรียกร้องอีก
content: ให้นำส่งเงินรางวัลดังกล่าวเป็นรายได้แผ่นดินโดยให้เป็นไปตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้